喬太博見和復次韵答之
作者：蘇軾
朝代：宋

paragraphs: 百年三萬日，老病常居半。
其間互憂樂，歌笑雜悲歎。
顛倒不自知，直爲神所玩。
須臾便堪笑，萬事風雨散。
自從識此理，久謝少年伴。
逝將遊無何，豈暇讀城旦。
非才更多病，二事可并案。
愧煩賢使者，弭節整紛亂。
喬侯瑚璉質，清廟嘗薦盥。
奮髯百吏走，坐變齊俗緩。
未遭甘鷁退，並進恥魚貫。
每聞議論餘，凜凜激貪懦。
莫邪當自躍，豈復煩爐炭。
便慶朝秣越，未暮刷燕館。
胡爲守故丘，眷戀桑榆暖。
爲君叩牛角，一詠南山粲。